<classify> Na Abdul Dunia NI katika ardhi iliyomtambulisha Amri Zaki, Mido pamoja na Hossam Hassan. Makao makuu ya Shirikisho la Soka Afrika CAF na nyumbani kwa mabingwa wa Ligi ya Mabingwa Afrika mara nyingi zaidi Al Ahly. Ni Misri pekee. Palepale alipozama Farao na majeshi yake. Yalipo majengo ya historia ikiwemo Pyramid. Ni Misri aliyotoka Mohammed Salah, Ahmed Fathi, Aboutrika na Mohammed Zidan. Ni nchi ambayo amezaliwa Essam EL-Hadary, yule kipa mwenye rekodi tamu Afrika. Sadio Mane ni miongoni mwa wachezaji maarufu na waliobora kwa sasa duniani, hili halina ubishi hata kidogo. Mabao 22 EPL na manne ya Ligi ya Mabingwa Ulaya. Unataka nini tena? Achana na kasi yake pale Liverpool, usifikirie ukaribu wake na Jurgen Klopp, anza kufikiria kuhusu Kombe la Mataifa Afrika AFCON yatakayoanza Ijumaa. Unavuta taswira ipi juu yake? Vuta pumzi, shusha alafu anza kufikiria. Mbaye Niang na Keita Balde wakisuka safu ya ushambuliaji ya Senegal itakayoanza na Taifa Stars. Sahau kuhusu Idrisa Gueye na ujaribu kumkumbuka Cheikhou Kouyate. Kuna kitu kinakuja, alafu kinapotea. Hii yote isifanye ukamsahau Feisal Salum, Himid Mao na Mudathir Yahya katika ubora wao kwenye safu ya kiungo. Kufumania nyavu kwa Mbwana Samatta na Simon Msuva kuwe moja ya sababu ya kuimba wimbo mmoja. Ndio kila mmoja anatakiwa kuitaja Tanzania. Hii ni nafasi pekee ambayo inaweza kutumika kama njia ya kina Yahya, Msuva na Rashid Mandawa kwenda Ulaya. Kama bado hawajafanikiwa kwa kupitia klabu zao za sasa, inashindikanaje kupitia AFCON? Watanzania watatakiwa kuimba wimbo mmoja katika michuano hii, tuachane na stori za Ibrahimu Ajibu na Jonas Mkude. Tufikirie nguvu na akili za Emmanuel Amunike tangu anaanza dhidi ya Uganda. Lilikuwa tukio pekee lisilosahaulika pale Stars ilipofuzu AFCON. Furaha kama ile, hamasa kama ile na mapambano yale ndio yanayotakiwa katika michuano yenyewe. Kama Samatta anasema haina kufeli, kwanini watanzania wasiimbe wimbo mmoja pale Cairo watakapoonyesha maajabu. Ingawa sio rahisi lakini kundi hilo lina nafasi kwa kila kikosi. Kama Algeria na Kenya wanataka kwenda hatua ya mtoano, kwanini Tanzania isiweze? Sababu pekee ni kuwa kitu kimoja. Kuacha kila kitu chini, kupeperusha bendera moja tu. Bendera pekee inayotakiwa kupeperuka kila Stars inapocheza ni ya Tanzania. Bendera yenye rangi nne tofauti iliyowatoa machozi Lesotho pamoja na Cape Verde pale Praia Machi 22. Kuna kila sababu ya kutesa AFCON. Ni zamu yetu. Kama unamsikia Adi Yusuph akionyesha ishara ya kupambana. Akisisitiza msemo wake wa hakuna goli, hakuna kulala. Inakuaje mtanzania mmoja usiungane na wengine kuimba wimbo mmoja tu? Kuachana na stori za vijiweni juu ya kuachwa kwa Abdi Banda na wenzie? Ilikuwa kwa Zambia miaka saba iliyopita, kikosi ambacho hakikutarajiwa kama kingefanya ilichoyafanya, Stars inashindwaje? Reinford Kalaba, Nathan Sinkala na Stopila Sunzu ni miongoni mwa wachezaji walioishangaza Afrika wakati ule. Inashindikana vipi kwa Ally Sonso? Ikiwa watanzania watakuwa na sauti moja, hata Samatta na wenzake wataungana na kupambana pia. Kuna mambo mengi katika kuhakikisha timu inapata ushindi, moja ya suala hilo ni hamasa. Wakati tunakwenda Misri, twendeni na wimbo mmoja pekee. Wimbo ambao hautotugawa, utamfanya kila Mtanzania kufurahia rangi halisi za Taifa lake. Wimbo utakaounganisha mioyo yote ya wachezaji na mashabiki. AFCON ni zamu ya Stars.  <topic>: MICHEZO 